b'\n_START_ARTICLE_\nAlja\xc5\xbeev stolp\n_START_SECTION_\nZgodovina\n_START_PARAGRAPH_\nPlaninska in alpinisti\xc4\x8dna dejavnost v slovenskih Alpah je bila v 19. stoletju pod mo\xc4\x8dnim nem\xc5\xa1kim vplivom, kar se \xc5\xa1e danes pozna pri poimenovanju klasi\xc4\x8dnih smeri v Triglavski steni (Nem\xc5\xa1ka in Bavarska smer), kot tudi v dana\xc5\xa1njem planinskem in alpinisti\xc4\x8dnem \xc5\xbeargonu. Jakob Alja\xc5\xbe, \xc5\xbeupnik na Dovjem, je med svojim slu\xc5\xbebovanjem za\xc4\x8del opa\xc5\xbeati veliko zanimanje tujcev za slovenske gore. Temu se je sku\xc5\xa1al upreti tako, da je od dov\xc5\xa1ke ob\xc4\x8dine za en goldinar kupil vrh Triglava (16 m\xc2\xb2). Na\xc4\x8drtoval in financiral je majhen valjast stolp iz debele pocinkane plo\xc4\x8devine, ki naj bi nadomestil propadajo\xc4\x8do leseno triangulacijsko piramido na vrhu. Stolp je izdelal Anton Belec iz \xc5\xa0entvida pri Ljubljani. Ta je izdelal stolp iz \xc5\xa1estih delov, ki so tehtali od petnajst do dvajset kilogramov. Dele stolpa so nato prepeljali z vlakom v Mojstrano, od tu pa jih je \xc5\xa1est nosa\xc4\x8dev v enem tednu znosilo na vrh Triglava. Pri postavljanju stolpa so sodelovali Jakob Alja\xc5\xbe, Janez Klinar - Po\xc5\xbeganec, Toma\xc5\xbe Ko\xc5\xa1ir - Kobar in Andrej Belec s svojima delavcema. Delo so opravili 7. 8. 1895 v petih urah, za izdelavo in postavitev pa je Jakob Alja\xc5\xbe od\xc5\xa1tel 300 goldinarjev. Slavnostno odprtje in blagoslovitev stolpa sta bila 22. avgusta 1895. Navzo\xc4\x8di so bili Alja\xc5\xbe, Matej Hubad, Andrej Gassner ter Alja\xc5\xbeeva pomo\xc4\x8dnika Janez Klinar - Po\xc5\xbeganc in Toma\xc5\xbe Ko\xc5\xa1ir - Kobar. \xc2\xbbPo\xc5\xbeganc vr\xc5\xbee dinamitni patron, ki mo\xc4\x8dno po\xc4\x8di, zama\xc5\xa1ek \xc5\xa1ampanjske buteljke sko\xc4\x8di kvi\xc5\xa1ku s pokom, mi zapojemo Ave maris stella, potem Triglav moj dom in otvoritev je bila kon\xc4\x8dana,\xc2\xab se je Alja\xc5\xbe, ki naj bi takrat pel kle\xc4\x8de, objemajo\xc4\x8d stolp in s solzami v o\xc4\x8deh, spominjal odprtja. Napis Alja\xc5\xbeev stolp na stolpu je bil prvi slovenski napis na Triglavu in v njegovi okolici._NEWLINE_Alja\xc5\xbe je vrh in stolp podaril Slovenskemu planinskemu dru\xc5\xa1tvu z \xc5\xbeeljo, da bi ohranil slovensko lice slovenskim goram. Stolp je preskrbel s skromno, a najnujnej\xc5\xa1o opremo. V stolp je dal namestiti kopijo panorame s Triglava, ki jo je naslikal slikar Marko Pernhart. Ko je ta izginila, jo je zamenjala panorama Vinka Mazija. V stolp je dal Alja\xc5\xbe postaviti tri okrogle stole, dva samovara, \xc5\xa1est kositrnih kozarcev, barometer in termometer ter posodo \xc5\xa1pirita za samovar. V Stolpu pa je bila tudi spominska knjiga._NEWLINE_Nakup zemlji\xc5\xa1\xc4\x8da in izgradnja stolpa sta Alja\xc5\xbeu prinesla pravi pravdarski spopad z nem\xc5\xa1kimi organizacijami, ki so se ga lotile s trditvijo, da je ob izgradnji stolpa uni\xc4\x8dil podzemno triangulacijsko to\xc4\x8dko prvega reda. Z obto\xc5\xbebami so \xc5\xbeeleli dose\xc4\x8di podrtje stolpa, a se je Alja\xc5\xbe obto\xc5\xbebam uprl. Obravnava je traja pol leta, zasli\xc5\xa1evali pa so kmete, planice, lovce in vodnike. Alja\xc5\xbe je trdil, da je civilni in\xc5\xbeenir postavil na vrhu Triglava leseno piramido za meritve, ki pa je bila zaradi vremena kmalu uni\xc4\x8dena. Njegovo zgodbo sta potrdila tudi Janez Klinar - Po\xc5\xbeganc in Gregor Legat. To so potrdili tudi na sodi\xc5\xa1\xc4\x8du. Dogovorili pa so se, da se pod stolp zakoplje \xc5\xa1katlo s pergamentom, ki bo slu\xc5\xbeila kot resni\xc4\x8dna triangulacijska to\xc4\x8dka. Tako pa bi pre\xc5\xa1el stolp pod cesarsko varstvo. Kasneje je Jakob Alja\xc5\xbe predal stolp Slovenskemu planinskemu dru\xc5\xa1tvu. _NEWLINE_Stolp so kasneje pogosto prilagajali, mu dodajali spominske plo\xc5\xa1\xc4\x8de, zastavico na konici zamenjali s peterokrako in to znova z zastavico z letnico postavitve. Ve\xc4\x8dkrat je bil tudi prebarvan, in sicer zeleno-belo-rde\xc4\x8de, ko je ob njem med vojnama potekala meja med Jugoslavijo in Italijo, ali na rde\xc4\x8de v \xc4\x8dasu komunizma. Opremljen je s strelovodom. Temelji so bili ve\xc4\x8dkrat podbetonirani. Leta 1999 je bil razgla\xc5\xa1en za kulturni spomenik dr\xc5\xbeavnega pomena, kmalu zatem pa je postal last dr\xc5\xbeave._NEWLINE_7. septembra 2018 je bil demontiran z vrha Triglava in s helikopterjem Slovenske vojske prepeljan v Mojstrano, od tam pa v restavratorski center v Ljubljano za popravilo po\xc5\xa1kodb, ki so se nabrale skozi leta. Sledila so kleparska dela v delavnici v Jesenicah. Obnovljeni objekt so s helikopterjem prepeljali nazaj in znova namestili na vrh 3. oktobra.\n_START_SECTION_\nGalerija\n_START_PARAGRAPH_\nSlovenski gorni\xc5\xa1ki klub Skala postavlja vpisne skrinjice v obliki Alja\xc5\xbeevega stolpa na vrhovih manj obiskanih gora ali ob neozna\xc4\x8denih poteh.'